Prezident Yangi O‘zbekiston universitetini tashkil etishga oid qarorni imzoladi

Prezident Shavkat Mirziyoyev 23 iyun kuni Yangi O‘zbekiston universitetida ta’lim jarayonini tashkil etishga oid taqdimot bilan tanishdi, deya xabar qildi davlat rahbari matbuot xizmati.
Ma’lum qilinishicha, yangi universitetda ta’lim jarayoni dunyoning eng nufuzli oliy o‘quv yurtlari bilan hamkorlikda tashkil etiladi. Masalan, Kembrij universiteti qabul imtihonlarini o‘tkazadi. Massachusets texnologiya instituti hamda Myunxen texnika universiteti bilan birgalikda o‘quv reja va dasturlar ishlab chiqiladi. Shuningdek, ular ta’lim sifatini nazorat qilish, laboratoriya va kutubxonalarni to‘ldirishga ko‘maklashadi.
Universitetda 5 ta — muhandislik, tabiiy fanlar, boshqaruv, agrotexnologiyalar va axborot texnologiyalari fakultetlari bo‘ladi. Darslar o‘zbek va ingliz tillarida olib boriladi. Kredit-modul tizimi joriy etilib, o‘qish davlat granti va to‘lov-kontrakt asosida amalga oshiriladi.

Ushbu ta’lim maskanining o‘quv binosi va kampuslari ham zamonaviy, xalqaro BRYeEAM sertifikatlariga mos bo‘ladi. Ilk o‘quv yili shu yil sentyabrdan boshlanadi. Yangi bino qurilguncha darslar Jahon iqtisodiyoti va diplomatiya universitetining bo‘sh binolarida vaqtinchalik o‘tib turiladi.
Iqtisodiyot tarmoqlaridagi ehtiyojlardan kelib chiqib, ilmiy tadqiqotlar olib borish, talabalarni ilmiy va innovatsion faoliyatga keng jalb etish ham universitetning asosiy vazifalaridan. Shu maqsadda dunyoning yetakchi universitet va ilmiy-tadqiqot muassasalari bilan hamkorlik yo‘lga qo‘yiladi, ilmiy jurnal ta’sis etiladi.
Davlat rahbari universitetda qabul va ta’lim jarayonini xalqaro standartlar darajasida tashkil etish, fan, ta’lim va ishlab chiqarish integratsiyasini samarali yo‘lga qo‘yish bo‘yicha ko‘rsatmalar berdi.
«Universitet talabalari 1-kursdan o‘z sohasi bo‘yicha iqtisodiyot tarmoqlari va ilmiy markazlarga biriktirilishi kerak. Vazirliklar, nufuzli institut va yirik kompaniyalar universitetning vasiylik kengashiga kirishi muhim. Ular o‘z ehtiyojlarini bildirib, ta’lim jarayoniga integratsiyalashishi, bo‘lg‘usi mutaxassisga oldindan sarmoya kiritishi zarur», — dedi Shavkat Mirziyoyev.
Prezident belgilangan chora-tadbirlarni ma’qullab, Yangi O‘zbekiston universitetini tashkil etishga oid qarorni imzoladi.
Taqdimotda, shuningdek, Prezident, ijod va ixtisoslashtirilgan maktablar faoliyatini takomillashtirish bo‘yicha chora-tadbirlar ham muhokama qilindi.